**ЈЕДИНСТВЕНА СИНДИКАЛНА ОРГАНИЗАЦИЈА**

**«НИС» а.д. НОВИ САД**



***21 000 Нови Сад, Народног фронта 12, Телефон 021 481 2012, Факс 021 481 5196, ПИБ 104210787***



**Број:30-10913**

**Нови Сад, 14.06.2013. године**

**З А П И С Н И К**

Са IX редовне седнице Одбора ЈСО НИС а.д. Нови Сад, која је одржана дана 13.06.2013. године у Београду, са почетком у 13,00 часова.

Седници су присуствовали следећи чланови Одбора ЈСО НИС а.д. Нови Сад:

**Горан Такић**–председник**, Вељко Жунић**-потпредседник, **Радован** **Зељковић**-потпредседник, **Радо Митровић**–секретар, **Божо Достић** (РНП), **Зоран Ловренски** (ТНГ), **Горан Бандић** (ТНГ), **Раде Скенџић** (НАП), **Ивана Ћурчин** (СС), **Драган Јефтић** (РНС), **Божур Рајовић** (ЈП), **Бојан Јагодић** (РНП), **Марко Билкан** (РНП), **Милета Рашић** (ЈП), председник Надзорног одбора **Милан Васић,** записничар **Слободанка Ћирић.**

Састанку је присуствовао и правни консултант Владимир Гарић.

За састанак је предложен и допуњен следећи

**Д Н Е В Н И Р Е Д**

1. Информација са седнице свих Одбора Синдикалних организација ЈСО НИС а.д. и заказивање Скупштине ЈСО НИС а.д.
2. Информација са Преговора око Колективног уговора за НИС а.д.
3. Морална оставка у преговарачком одбору Зељковић Радована
4. Понуда добровољног одласка

**А.Д.1**

Председник Такић је обавестио присутне да су одржани састанци Одбора Синдикалних организација у Новом Саду, Београду и Панчеву, на којима су присуствовали и велики број запослених, пошто су састанци били јавни. На састанцима су донети закључци да се лизинг као облик ангажовања запослених у НИС-у не прихвати и да се запосленима саветује да не прихвате понуде ангажовања преко лизинга. Сагледати могућност организовања протеста и штрајкова уколико се не заустави пребацивање послова на лизинг агенције. Изаћи са информацијама у медије и организовати Скупштину ЈСО НИС а.д. и конференцију за новинаре.

Послодавац је представницима репрезентативних Синдиката презентовао да је за одређене организационе целине направљена Стратегија лизинга и да ће запосленима у тим целинама (малопродаја у Промету, дежурни возачи у НГС Транспорту и Функција за организациона питања) бити понуђене три могућности: добровољни одлазак из Компаније (уз отпремнину 560 евра по години стажа+ 1,5 зарада запосленог+ накнада са бироа+ плаћен неискоришћени годишњи одмор), добровољни одлазак и прелазак на рад до годину дана преко агенције (уз отпремнину од 560 евра по години стажа+ 1,5 зарада) или прелазак у други организациони део-ппп са нижом зарадом. План је да се цео поступак одложи до септембра 2013.године за све остале блокове и функције. Међутим, ситуација у пракси је другачија јер се запослени жале Синдикату да се и у другим деловима врши притисак на њих да пређу на лизинг без јасно дефинисаних услова рада тамо. Због тога треба упознати генералног директора о ситуацији која се дешава на терену.

Након дискусије чланова Одбора и правног консултанта В.Гарића једногласно су донети следећи

**З А К Љ У Ч Ц И**

1. Одржати Скупштину ЈСО НИС а.д. 20.06.2013.г у Панчеву где се позивају чланови одбора свих Синдикалних организација. Позвати на Скупштину и делегацију другог репрезентативног Синдиката ЈСО НИС-Нафтагаса;
2. Одржати конферецију за штампу 21.06.2013.године;
3. Упутити допис Генералном директору и затражити поштовање до сада постигнутих договора са Синдикатом од стране пословодства и линијских руководилаца;
4. Правни консултант В.Гарић да састави упутство за запослене приликом добијања понуде за лизинг или подршку пословним процесима.

**А.Д.2**

Састанак Преговарачког тима заказан за 12.06.2013.г је одложен због техничких проблема.

Представницима репрезентативних синдиката одржана је презентација новог Грејдинг система и тарифне мреже. Суштина је у изменама чланова 44. и 45 Колективног уговора за НИС а.д.. Послодавац предлаже да нови систем зарада буде конкурентан на тржишту, да се постигне унутар компанијска правичност и да се укине везивање раста зарада у складу са инфлацијом већ ће повећање зарада бити везивано за сваког појединца на основу његових резултата рада током године. Такође, размотрити и додатке и накнаде зарада на разуман ниво.

Након сваког Преговарачког састанка, Одбор ЈСО НИС а.д. ће бити информисан о преговорима и задатак свих чланова Одбора је ићи у што шире чланство и информисање запослених.

**А.Д.3**

Потпредседник В.Жунић је затражио моралну оставку Радована Зељковића у преговарачком тиму Синдиката, због добровољног одласка Председника ОС НАП Радета Скенџића из Компаније. Споран је уговор који је ОС НАП потписала са послодавцем у вези објекта на Рибарском острву и који је од стране послодавца дат на коришћење ОС НАП. На уговору се налази потпис Радована Зељковића и Кирила Кравченка.

По речима Р.Зељковића уговор је потписан на основу Одлуке Одбора ОС НАП и објекат је компанија НИС дала на привремено коришћење ОС НАП а не Председнику синдиката Радету Скенџићу, те не жели да поднесе оставку у преговарачком тиму Синдиката.

**А.Д.4**

Од 14-28.06.2013.године расписан је Програм добровољног одласка за све у Компанији и ћерке фирме. Синдикат је инсистирао од Послодавца да се јасно изађе пред запослене која радна места неће више бити у систематизацији НИС-а, како би могли да искористе неку од предложених опција. Запослени се могу обратити Синдикату за било коју врсту правне или друге помоћи у случају гашења радног места или пребацивања на подршку пословним процесима.

Састанак је завршен у 14,45 часова.

**П Р Е Д С Е Д Н И К**

**Ј С О Н И С А.Д.**

**ГоранТакић**